**Terapijsko ljetovanje**

Ljeto je, sredina srpnja, započinje moje ljetovanje kod dida i babe u Zadru. Čim sam stigla, uputila sam se u tetinu staru sobu, sobu koju smo dijelile dok se ona nije udala. Baš mi nedostaje! Raspremala sam stvari i dogovarala s babom plan za sutrašnji dan. To je dobro poznati scenarij koji se ponavlja svakoga ljeta s nekim manjim izmjenama. Samo znam da ću morati rano ustati što me baš ne privlači.

Ujutro baba ulazi u sobu sva raščupana, u didovom je dresu (ostaci njegove nogometne ere) i ujinoj majici. Budi me i požuruje jer je već šest i trideset, a mi moramo doručkovati, spremiti potrebne stvari, i već kasnimo. Da, da, idemo do Nina, preciznije rečeno, u ninsko blato na terapije. Kao mala obožavala sam s njom odlaziti tamo na kupanje, ali sada mi taj zdravstveni turizam postaje sve naporniji jer znam što me čeka. Pospana sam, na brzinu sam doručkovala i stoički prihvaćam stvari koje ću nositi: šugamane, torbu s hranom i jedan mali ruksak u kojemu su rezervni kostimi, mobiteli i još neke neophodne stvarčice. Baba svoj „stajling“ zaokružuje plavim šeširom koji joj treba sakriti kosu zato što je nije uspjela bolje urediti. Kao da je to bitno za plažu!

Auto trubi. Brže, čeka nas teta Mara, babina susjeda. Trpamo se u njezin stari ford. Ja se na zadnjem sjedalu pravim da spavam i nastojim se isključiti iz njihovih razgovora, ali mi ne uspijeva. Ona vozi prilično brzo i pogodi svaku rupu na cesti pa molim Boga da stignemo u jednom komadu. Do mene dopiru hvalospjevi o divnim, pametnim unucima, odličnim ocjenama, pohvalnicama... Tu moju babu nitko ne može nadmašiti, ipak nas ima desetoro, a jedanaesto je na putu.

Parkiramo na „našem“ mjestu, u hladu ispod jednog od tri stabalca. Tamo se već okupilo pedesetak „staraca“ koji počinju s jutarnjim razgibavanjem. Omiljeni fizioterapeuti Silvana i Igor demonstriraju im vježbe i nadgledaju kako ih izvode. Baba se gura naprijed da uhvati što bolji položaj. Poslije se svi mažu ljekovitim blatom stručnog naziva peloid i budu crni „ko ugarak“. Posebno me fascinira jedna mršava gospođa koja stane ispred mene i onih didova što bućaju pa namaže cijelo tijelo. (Pritom je gola!!! Ne mogu vjerovati!) Meni je neugodno i pokušavam gledati na drugu stranu ili nešto tipkam po mobitelu. Za to vrijeme babine supatnice zauzele su svoja mjesta na pijesku jer počinje sunčanje. Sada kreću komentari o raznim boljeticama.

„Kako je mene ovu zimu uklištilo ispod križa, nisan se mogla pomaknit! Išla san dva misica na terapije, ka da i nisan.“

„A mene stislo u desno kolino, boli ko da te vuci grizu. Koliko san brufena popila! Doktorica mi je dala parafin i blokade, a nije mi puno pomoglo.“

„Je, je, da se ja s ovin ne trackan, već bi bila nepokretna. Ovo ti je priki lik.“

Dok to govori, baba uzima šaku tog smrdljivog eliksira i utrljava po meni, željela ja to ili ne. Kasnije se svi valjamo, kako bi ona rekla, ka prasci u blatu i okupamo se u toplom moru koje bi trebalo isprati svaki ljepljivi trag ovog neugodnog mirisa. Sva je sreća što prije podne idemo kući jer je prevruće i baba mora spremati ručak.

Danas je odlučila pripremiti leću. Uz to idu pohane balancane i fina domaća pečena paprika, blago iz njezinog vrta. Kada je ručak na stolu, najprije moram sve slikati, poslati u zajedničku obiteljsku grupu i reći kako je lipo, ukusno i prezdravo. Poslije ručka slijedi: „Nakon vakvog ručka, moran se malo ispružiti.“ Baba se baci na kauč, did se zavali u fotelju pa tako odspavaju dva, tri sata. Meni ne preostane drugo nego da operem posuđe i posvetim se čitanju. Kasno popodne stigne ujo s posla i kad vidi da je baba nosila njegovu majicu, uhvati ga žuta minuta. „Što ti nemaš svoju robu, ja ću poludit s tobon?!“ Ne shvaća on da je to njoj „lipo, komodno i ništa je ne steže“.

Navečer sjedimo na balkonu, baš je ugodno. Prepričavamo razne događaje, smijemo se i gledamo zvijezde. Uvijek mi se čine nekako drukčije nego kod kuće. Kao da prisluškuju naše šale pa razdragano trepere. Oko ponoći odlazim u sobu prisjećajući se tete i vremena koje smo provodile zajedno, naših razgovora i druženja. Baba bi do kasno u noć ležala s nama na krevetu i pričala neke svoje priče. Svako malo bi se digla govoreći: „Vid kako je kasno, iden ja leć“, došla bi do vrata, okrenula se i vratila. „A samo da van još ovo ispričan...“ (Još uvijek to radi jer njoj je „zakon“ razgovarati s mladima.) Baš je čekam, samo što nije banula na vrata. Pretpostavljam da će doći i podsjetiti me kako ćemo sutra opet na terapeutsko mazanje i plivanje. Nakon poljupca za laku noć odlučno će krenuti prema vratima opraštajući se dobro poznatim riječima: „Sad iden i to je amen, crta, točka i gotovo.“

Rječnik: baba i did – baka i djed; ujo – ujak; šugamani – ručnici; ugarak – komadić ugljena;

didovi što bućaju – stariji muškarci koji igraju boće; uklištilo ispod križa – ukočen,

bolan donji dio kralježnice; nisan – nisam; pomaknit – pomaknuti, san – sam; ko,

ka – kao, kolino – koljeno; ovin ne trackan – ovim ne mažem; priki lik – prijeki

(najbolji) lijek, lipo – lijepo; vakvog – ovakvog; poludit – poludjeti; tobon – tobom;

vid – vidi, idem; leć – leći

a) ime i prezime učenika – autora rada: Josipa Jovančević

b) naslov rada: Terapijsko ljetovanje

c) razred: 8. razred

d) ime i prezime voditelja/mentora: Tajana Milić

e) naziv škole: Osnovna škola Galovac, Galovac

f) adresa škole i broj telefona: Osnovna škola Galovac, Galovac I, 175, 23222 Zemunik, telefon 023/392-274